CĒSU NOVADA PAŠVALDĪBAS IEPIRKUMA KOMISIJAS
21.08.2024. ATBILDES UZ IEINTERESĒTĀ PIEGĀDĀTĀJA UZDOTAJIEM JAUTĀJUMIEM
par atklātu konkursu ““Ēkas pārbūve Raiņa ielā 27, Cēsīs, Cēsu novadā”
iepirkuma identifikācijas Nr. CNP/2024/45/ERAF


1. Jautājums: 
Lūdzu paskaidrot, kādēļ nolikuma atlases prasībās (punkts Nr.8.2.7.) un vērtēšanas kritērijos (punkts Nr.10.2.5.) ir noteiktas atšķirīgas atbildīgā būvdarbu vadītāja kvalifikācijas prasības. 

Saskaņā ar nolikuma 10.2.3.punktu, komisija vērtē Pretetndentu atbilstību konkursa nolikuma 8.punktā noteiktajām Pretendentu atlases prasībām

8.2. Atlases dokumentus Pretendents sagatavo un iesniedz, ievērojot šādas prasības:

“8.2.7. Ja Pretendentam tiks piešķirtas iepirkuma līguma slēgšanas tiesības, tas iepirkuma līguma izpildē piesaistīs atbildīgo būvdarbu vadītāju:
· kurš ir sertificēts ēku būvdarbu vadīšanā un būvuzraudzībā, un 
· kuram iepriekšējo piecu gadu (2019., 2020., 2021., 2022., 2023. gadu un 2024. gada periodā līdz piedāvājumu iesniegšanas dienai) laikā ir atbildīgā būvdarbu vadītāja pieredze vismaz vienas publiskas II vai III grupas ēkas (būves veids: jaunbūve, pārbūve vai atjaunošana), būvdarbos, kur izbūvējamo/pārbūvējamo/atjaunojamo telpu platība ir ne mazāka par 1000 m2 (viens tūkstotis kvadrātmetru).
Pretendents atbildīgā būvdarbu vadītāja pieredzes prasības var apliecināt ar vienu objektu.
Objektam ir jābūt pieņemtam ar darbu pabeigšanas aktu vai nodotam ekspluatācijā, ja tas paredzēts atbilstoši attiecīgās valsts normatīvo aktu prasībām.”

Taču vērtēšanas kritērijos ir noteiktas pilnīgi citas prasības

“Pretendenta piedāvātā Atbildīgā būvdarbu vadītāja pieredze
Konkursa nolikuma 8.2.7. apakšpunktā piedāvātajam Atbildīgajam būvdarbu vadītājam iepriekšējo piecu gadu (2019., 2020., 2021., 2022., 2023. gadu un 2024. gada periodu līdz piedāvājumu iesniegšanas dienai) laikā ir atbildīgā būvdarbu vadītāja pieredze energoefektīvu ēkas norobežojošo konstrukciju un ietaišu būvdarbos jaunbūvju/pārbūvju/ēku atjaunošanas projektos publiskas II vai III grupas ēkai ar platību vismaz 1500 m² (viens tūkstotis pieci simti kvadrātmetru), kur pēc būvdarbu pabeigšanas izstrādātais pagaidu energosertifikāts apliecina, ka ēkas energoefektivitātes klase ir A vai A+, t.i., sasniegts siltumenerģijas patēriņš apkurei, kas ir mazāks vai vienāds - 50 kWh/m2 gadā.
Pieredzes apliecināšanai Pretendents iesniedz:
1) atsauksmi par attiecīgiem būvniecības līgumiem iepriekšējo piecu gadu laikā, kas ietvēruši Pasūtītāja norādīto darbu īstenošanu un datus par rezultātu mērījumiem (piemēram, pēc būvdarbiem izstrādāto pagaidu energosertifikātu, kas apliecina ēkas kopējo energopatēriņu pēc būvdarbiem); un
2) par pieredzi apliecinošo objektu darbu pabeigšanas akta vai akta par objekta pieņemšanu ekspluatācijā kopiju, vai izdruku  no Būvniecības informācijas sistēmas par objekta pieņemšanu ekspluatācijā, vai citu līdzvērtīgu  dokumentu, kas apliecina objekta pieņemšanu ekspluatācijā atbilstoši normatīvajiem aktiem. Ja Pretendents pieredzi apliecina ar objektu, kurā veikti atjaunošanas/ pārbūves darbi, Pretendents iesniedz apliecinājumu par objekta vai tās daļas gatavību ekspluatācijā vai citus pierādījumus, kas ļauj Pasūtītājam pārliecināties par objektā veiktiem pārbūves un/vai atjaunošanas darbiem un to apjomiem; vai 
3) citus dokumentus (pēc nepieciešamības), kas pierāda prasību izpildi (piemēram, būvdarbu žurnāla kopija, segto darbu akti, apstiprināta forma 2 u.tml.).
Informācija par atbildīgā būvdarbu vadītāja pieredzi (ja tāda ir) jānorāda Konkursa nolikuma 5. pielikumā, vienlaikus iesniedzot pieredzi apliecinošus dokumentus.
Ja Pretendenta norādītajam Atbildīgajam būvdarbu vadītājam ir:
1) K2 kritērijā pieredze kā atbildīgajam būvdarbu vadītājam 1 (vienā) objektā, Pretendents iegūst 10 punktus;
2) K2 kritērijā norādītā pieredze kā atbildīgajam būvdarbu vadītājam 2 (divos) objektos, Pretendents iegūst 30 punktus.”

Atbilde: Pasūtītājs izvērtē Pretendentu atbilstību Konkursa nolikumā izvirzītajām Pretendenta kvalifikācijas prasībām (Publisko iepirkumu likuma 41. panta pirmā daļa). Konkursa nolikuma 8. punktā, t.sk. 8.2.7. punktā izvirzītā prasība atbildīgajam būvdarbu vadītājam, noteiktas minimālās kvalifikācijas prasības, kas obligāti jāizpilda Pretendentam, lai pretendētu uz  iepirkuma līguma slēgšanas tiesību iegūšanu. Noteiktās kvalifikācijas prasības ir saistošas un ir jāievēro gan Pretendentiem, iesniedzot piedāvājumu iepirkumā un pretendējot uz iepirkuma līguma slēgšanas tiesību iegūšanu, gan Pasūtītājam iepirkumā iesniegto piedāvājumu vērtēšanā un līguma slēgšanas tiesību piešķiršanā. Ja Pretendents neatbilst kaut vienai minimālajai kvalifikācijas prasībai, tad tā piedāvājums tiek noraidīts. 
Konkursa nolikuma 10.1.2. punkts nosaka, ka  piedāvājuma izvērtēšanas kritērijs ir saimnieciski visizdevīgākais piedāvājums, kurš ieguvis visaugstāko galīgo novērtējumu. Saimnieciski visizdevīgākā piedāvājuma izvēles kritēriji un to skaitliskās vērtības noteiktas Konkursa nolikuma 10.2.5. punktā, tostarp, kā viens no saimnieciski izdevīgākā piedāvājuma kritērijiem ir noteikta atbildīgā būvdarbu vadītāja pieredze energoefektīvu ēkas norobežojošo konstrukciju un ietaišu būvdarbos jaunbūvju/pārbūvju/ēku atjaunošanas projektos (..)
Pasūtītājs paskaidro, ka saimnieciski izdevīgākā piedāvājuma vērtēšanas kritērijos ir definētas prasības, kuru izpilde nav obligāta, t.i., Pretendents netiek noraidīts, ja konkrēto saimnieciski izdevīgākā piedāvājuma kritēriju neizpilda, bet iegūst mazāku punktu skaitu vai neiegūst punktus vispār, kas ietekmē kopējo Pretendentam piešķirto punktu skaitu. Ja Pretendents spēj izpildīt saimnieciski izdevīgākā piedāvājuma vērtēšanas kritērijus, piemēram, atbildīgajam būvdarbu vadītājam K2 kritērijā noteiktā pieredze ir 2 objektos, Pretendents iegūs maksimālo punktu skaitu kritērijā un attiecīgi palielinās Pretendenta iespējas uz iepirkuma līguma slēgšanas tiesību piešķiršanu.
Vienlaikus norādām, ka saimnieciski visizdevīgākā piedāvājuma vērtēšanas kritērijus var noteikt tikai tādus kritērijus, kas netiek vērtēti kvalifikācijas prasību ietvaros. Attiecīgi saimnieciski visizdevīgākā piedāvājuma vērtēšanas kritērijos Pasūtītājs nevar vērtēt, piemēram, tieši to pašu vadošā personāla kvalifikāciju, kas tiek vērtēta kvalifikācijas prasību ietvaros (skatīt https://www.iub.gov.lv/lv/335-saimnieciski-visizdevigaka-piedavajuma-kriteriji#skatit-skaidrojumus).



